Covid-19: Eerste sterfte in Noordwes(Foto: pixabay) Die eerste Covid-19-verwante sterfte is in Noordwes bevestig. “Die slagoffer is ŉ 52-jarige man van Rustenburg wat simptome van ernstige asemhalingsprobleme, hipertensie, diabetes en chroniese, obstruktiewe longsiekte gehad het,” het Tebogo Lekgethwane, woordvoerder van die departement van gesondheid in Noordwes, gesê. “Ons betuig ons diepe medelye met die familie en het waardering vir die gesondheidswerkers wat die pasiënt behandel het.” Die provinsie het tot dusver 51 bevestigde gevalle van Covid-19 aangeteken. Altesaam 24 pasiënte het reeds herstel: 16 van hulle in die Bojanala-distrik, vyf in die Dr. Kenneth Kaunda-distrik, twee in Ngaka Modiri Molema en een in die Dr. Ruth Segomotsi Mompati-distrik. Die LUR vir gesondheid het inwoners van die provinsie gemaan om nie geflous te word deur die lae getal voorvalle van Covid-19 in die provinsie nie. “Wat ons nou in die gesig staar is trosbesmettings. Dit kom veral voor by begrafnisse waar mense nie reëls nakom nie. Dit kom ook voor waar mense algemene inkopies in groot getalle doen,” het Madoda Sambatha, die LUR, gesê. Suid-Afrika het Dinsdag nog 698 voorvalle van die nuwe koronavirus bevestig. Dit bring die totaal op 11 350 te staan. Altesaam 206 mense het reeds weens die siekte gesterf en 4 357 het herstel. Intussen het die departement van korrektiewe dienste nog 15 nuwe Covid-19-gevalle bevestig, nadat agt DKD-beamptes en twee gevangenes in die Wes-Kaap positief vir die siekte getoets het. In die Oos-Kaap het nog twee beamptes en drie gevangenes ook positief getoets. Altesaam 336 gevangenes of beamptes het tot dusver positief vir die siekte getoets. Die getalle lyk in dié stadium só: Oos-Kaap: 228 Wes-Kaap: 91 Limpopo: 2 Gauteng: 13 Noord-Kaap: 1 Hoofkantoor: 1